**Evoluţia infecţiilor acute respiratorii şi a gripei**

Săptămâna 3/2014 (13.01.2014 - 19.01.2014)

Din datele Centrului Naţional de Supraveghere şi Control al Bolilor Transmisibile din Institutul Naţional de Sănătate Publică şi ale Centrului Naţional de Gripă din INCDMI Cantacuzinoreiese că în săptămâna 3/2014, **în România activitatea gripală este sporadică, de intensitate joasă,** morbiditatea prin infecţii respiratorii acute încadrându-se în nivelul aşteptat în această săptămână.

* În săptămâna 3/2014 s-au înregistrat la nivel naţional 6 cazuri confirmate cu gripă: 4 cu virus gripal tip A, subtip H1 pdm09 (din care un caz SARI) şi 2 cu virus gripal tip A subtip H3. Cele 6 cazuri de gripă confirmate de laborator s-au înregistrat la persoane nevaccinate antigripal.
* La nivel naţional, numărul total de afecţiuni clinice compatibile cu gripa <ILI> şi infecţii respiratorii (82.567) este cu 5,9% mai mare comparativ cu cel înregistrat în aceeaşi săptămână a sezonului precedent şi cu 8,6% mai mare faţă de cel înregistrat în săptămâna precedentă.
* La nivel naţional s-au înregistrat 28 afecţiuni clinice compatibile cu gripa <ILI>, de 1,9 ori mai puţine comparativ cu cele înregistrate în săptămâna 3/2013 (53 cazuri ILI).
* Numărul cazurilor cu infecţie respiratorie acută severă <SARI> raportate (13 cazuri) a fost cu 8 mai mic faţă de aceeaşi perioadă a anului trecut şi cu 3 mai mare faţă de săptămâna precedentă.
* Până în prezent nu a fost înregistrat nici un deces confirmat cu gripă.

De la începutul sezonului de supraveghere a infecţiilor respiratorii acute, a gripei şi a SARI şi până la data de 21.01.2014, au fost confirmate cu gripă 14 cazuri:

* 14 virusuri gripale tip A, din care:
* 8 subtip H1 pdm09 şi
* 6 subtip H3

|  |  |  |  |  |
| --- | --- | --- | --- | --- |
| **Judeţ** | **Cazuri gripa A, subtip H1 pdm09** | **Cazuri gripa A, subtip H3** | **Cazuri gripa B** | **Total cazuri gripa** |
| Braşov | 0 | 1  | 0 | 1 |
| Bucureşti | 2 | 1 | 0 | 3 |
| Galaţi | 1 | 0 | 0 | 1 |
| Iaşi | 0 | 1 | 0 | 1 |
| Maramureş | 1 | 1 | 0 | 2 |
| Mureş | 0 | 1 | 0 | 1 |
| Sibiu | 4 | 1 | 0 | 5 |
| **Total** | **8** | **6** | **0** | **14** |

 Caracterizarea primelor tulpini izolate de la pacienţi indica faptul că acestea corespund celor din vaccin.

Până la data de 19.01.2014 au fost vaccinate antigripal 486.455 persoane din grupe la risc, cu vaccin distribuit de Ministerul Sănătăţii.

**Biroul pentru Europa al Organizaţiei Mondiale a Sănătăţii** arată în buletinul săptămânal de supraveghere a gripei *EuroFlu* că în săptămâna 3/2014 ratele consultaţiilor pentru afecţiuni compatibile clinic cu gripa <ILI> şi pentru şi infecţii acute respiratorii <ARI> în ambulator au continuat să crească în majoritatea ţărilor, dar au rămas sub nivelul pragurilor epidemice naţionale.

Majoritatea ţărilor din Regiunea Europeană a OMS au înregistrat nivele joase ale activităţii gripei.

Majoritatea ţărilor au raportat răspândire geografică sporadică, numai Spania, Portugalia şi Anglia raportând răspândire geografică largă.

Numărul de cazuri diagnosticate cu gripă A(H3N2), A(H1N1)pdm09 şi gripă B a înregistrat o creştere, majoritatea fiind cu gripă cu virusul gripal tip A.

Numărul de cazuri spitalizate pentru infecţie respiratorie acută severă <SARI> a continuat să crească în ultimele săptămâni.

În această săptămână Spania şi Franţa au raportat 33 decese prin gripă, 58% fiind gripă cu virus A(H1)pdm09.

**Centrul European pentru Prevenirea şi Controlul Bolii (ECDC)** specifică în buletinul săptămânal de supraveghere a gripei *WISO* că în săptămâna 3/2014, din cele 29 ţări raportoare din Uniunea Europeană, 4 (Bulgaria, Grecia, Portugalia şi Spania) au înregistrat o intensitate medie a activităţii gripei.

Portugalia, Spania şi Anglia au raportat răspândire geografică largă.

Din cele 1.401 probe santinelă testate de 27 ţări, 447 (32%) au fost pozitive pentru virusul gripal. Tipul dominant de virus A(H1)pdm09 a fost raportat de Bulgaria, Grecia, Portugalia, Spania, Suedia, Scoţia iar tipul A(H3) de Slovenia.

Din săptămâna 40/2013 şi până în prezent Franţa şi Spania au raportat 33 decese la cazuri de gripă, 19 fiind cu virus A(H1)pdm09.

Este în creştere numărul ţărilor care raportează o creştere a proporţiei de probe pozitive pentru virusurile gripale.

În ultimele săptămâni au fost raportate creşteri ale numărului de cazuri SARI confirmate de laborator ca gripă şi a numărului de decese prin gripă.